Staatskaping: Klankopname van Zuma-onderhoud gelekFoto van pres. Jacob Zuma: Siyasanga Mbambani, departement van kommunikasie Pres. Jacob Zuma se kantoor het Maandag gesê hy het ŉ klag by die kantoor van die openbare beskermer (OB) gelê nadat ŉ klankopname van sy onderhoud met adv. Thuli Madonsela, die voormalige OB, aan die media gelek is. Volgens die presidensie is die klankopname aan eNCA gelek. “Die presidensie wil duidelikheid van die OB-kantoor hê oor die instansie se beleid rakende die vrystelling van klankopnames van onderhoude wat gedurende ondersoeke gedoen word,” het die presidensie gesê. Die klankopname het deel gevorm van Madonsela se ondersoek na die omstrede Gupta-familie se saketransaksies met die staat en bewerings dat dit uitvoerende besluite, onder meer kabinetaanstellings, beïnvloed het. Die verslag van 355 bladsye oor die ondersoek is verlede week bekend gemaak nadat Zuma sy poging om die vrystelling daarvan deur ŉ hofinterdik te voorkom, laat vaar het. ŉ Transkripsie van Madonsela se onderhoud met Zuma waartydens hy geweier het om vrae te beantwoord, is by die verslag ingesluit. Madonsela het bevind Zuma het moontlik die uitvoerende etiekkode oortree en het hom opdrag gegee om ŉ kommissie van ondersoek aan te stel om die bewerings verder te ondersoek.